2013-yilning so‘ngida Facebook reklamadan 2,59 mlrd dollar ishladi

2014-yilda Facebook ijtimoiy tarmog‘i foydalanuvchilarining yangiliklar lentasida reklama e’lonlari sonini ko‘paytirmaydi. Bu haqda ijtimoiy tarmoqning moliyaviy direktori Devid Ebersman ma’lumotiga tayanib, TechCrunch xabar berdi.

“Facebook’dagi reklama, ayniqsa, telefon versiyasidagi reklama 2013-yilda bizning mijozlarimizga yaxshi daromad keltirdi va o‘zini oqladi. Shunga qaramasdan, ushbu yilda biz foydalanuvchilarning lentasida reklamalar sonini oshirmaymiz”, — deb ma’lum qildi Ebersman Goldman Sachs Technology and Internet Conference texnologik konferensiyasida.
Ijtimoiy tarmoqning top-menejeri so‘zlariga ko‘ra, Facebook’dagi reklama ishonchli daromad manbai hisoblanadi, biroq bu reklamaning hajmini muntazam oshirish kerakligini anglatmaydi.
Yanvarning so‘ngida Facebook navbatdagi uch oylik hisobotini e’lon qildi. Unda qayd etilishicha, ijtimoiy tarmoqqa reklamadan tushadigan daromadning 50 foizini uning mobil dasturlari keltiradi. 2013-yilning to‘rtinchi kvartalida ijtimoiy tarmoqning mobil versiyasidagi reklama hisobiga kompaniya 1,3 milliard AQSh dollar ishladi. Reklamadan umumiy foyda o‘sha davr uchun 2,59 milliard dollarni tashkil etdi.